KIRJALLINEN KYSYMYS E-3362/98

esittäjä(t): Anita Pollack (PSE) komissiolle

(16. marraskuuta 1998)

Aihe: Teollinen muutos

Voiko komissio selittää tarkasti, mikä on teollista muutosta käsittelevä "korkean tason komitea"? Kuinka komitea perustettiin, mikä on sen toimintaperiaate ja kokoonpano sekä milloin se aikoo jättää asiasta kertomuksen?

Komission jäsenen Pádraig Flynninkomission puolesta antama vastaus

(10. helmikuuta 1999)

Komissio perusti teollisuuden muutosten taloudellisia ja yhteiskunnallisia vaikutuksia käsittelevän korkean tason asiantuntijaryhmän vastauksena Eurooppa-neuvoston Luxemburgissa marraskuussa 1997 esittämään pyyntöön.

Ryhmälle annettiin tehtäväksi analysoida teollisuudessa tapahtuvia muutoksia ja tehdä suosituksia sopiviksi toimenpiteiksi tai välineiksi. Näitä voitaisiin laatia tarvittaessa alusta lähtien tai sitten sellaisten menettelytapojen pohjalta, jotka ovat osoittautuneet työllisyys- ja talouskasvun kannalta onnistuneiksi. Teollisuuden muutoksen taustavoimista tehtävän analyysin perusteella ryhmää pyydettiin pohtimaan, miten muutoksia voitaisiin ennakoida ja hallita talous- ja sosiaalipolitiikan keinoin. Ryhmää pyydettiin myös selvittämään muutoksen vaikutuksia eri toimialoilla - myös erityistä huomiota ansaitsevilla aloilla. Ryhmän tehtäväksi annettiin lisäksi tarkastella, minkä panoksen työmarkkinaosapuolet voisivat antaa ja mikä vaikutus julkisella politiikalla (kuten rakennerahastojen ja valtionapujen käytöllä) voisi olla siihen, että elinkeinoelämän muutoksesta selvittäisiin onnistuneesti.

Ryhmän jäsenten valinnasta vastasi komissio, ja ryhmään kuului liike-elämän ja ammattiliittojen edustajia sekä entisiä ministereitä. Puheenjohtajana toimi Pehr G. Gyllenhammar, ja muita jäseniä olivat Marcus Beresford, Jacques Chereque, F. Wouter Huibregtsen, Heinz Klinkhammer, Maria João Rodrigues, Bruno Trentin sekä esittelijänä toiminut Bernard Brunhes.

Ryhmä jätti välikertomuksensa Cardiffin Eurooppa-neuvostolle kesäkuussa 1998 ja loppukertomuksensa Wienin Eurooppa-neuvostolle joulukuussa 1998.

Ryhmä teki seuraavat keskeiset suositukset:

- Yrityksiä olisi kannustettava vapaaehtoisesti mukailemaan parhaita toimintatapoja. Asiatonta toimintaaa olisi torjuttava lainsäädännöllä.

- Työmarkkinavuoropuhelua olisi kehitettävä, jotta siitä saadaan täysi hyöty kaikilla tasoilla.

- Yhteisön olisi luotava yritystoimintaan kannustava toimintaympäristö saattamalla yhtenäismarkkinat valmiiksi, luomalla tietoyhteiskunnalle huippuluokan infrastruktuurin fyysisen infrastruktuurin kohentamistarpeita unohtamatta sekä kannustamalla pk-yritysten toimintaa erityisesti hallinnollisia esteitä poistamalla ja riskipääoman saatavuutta helpottamalla.

- Koulutusjärjestelmien olisi annettava ihmiselle valmiudet taloudelliseen toimintaan osallistumista sekä jatkuvaa elinikäisen oppimisen kautta tapahtuvaa taitojen sopeuttamista varten. Ammatinvalinnassa antaisi ohjausta työmarkkinoitten tarpeita kuvastava eurooppalainen "taitojen peruskirja".

- Yritysten olisi otettava päävastuu muutosten ennakoimisesta.

- Komission olisi tuettava tätä prosessia perustamalla erityinen elinkeinoelämän muutosten seurantakeskus.

- Suurehkoja yrityksiä kehotetaan laatimaan erityinen "muutoksenhallintaraportti".

- Yhteisön olisi tunnustettava henkilökohtaisten palvelujen, taiteitten ja viihteen kaltaisten kasvavien alojen merkitys ja luotava niiden kehitystä edistävä toimintaympäristö.

- Kriisitilanteessa päävastuu toiminnasta on yrityksellä. Valtion olisi vältettävä puuttumista elinkeinoelämän muutoksiin - joskin paikallisviranomaiset voivat toimia tilanteessa koordinoijina ja välittäjinä ja edesauttaa siten neuvottelujen tuloksekkuutta.

- Mikäli yritys sanoo työntekijöitä irti eikä ole tarvittavin toimin turvannut heidän työllistettävyyttään, se pitäisi sulkea valtionavun ulkopuolelle.

- Kilpailua vääristävät piilotuet on lakkautettava ja muut tukomuodot tehtävä täysin avoimiksi, jotta kaikille saataisiin yhtäläiset pelisäännöt.

Komissio toimittaa mainitut kertomukset arvoisalle parlamentin jäsenelle ja parlamentin sihteeristöön.